Renosterkalf se geboorte op video vasgevang(Foto: Care for Wild Rhino Sanctuary, Facebook) Die Care for Wild Rhino-beskermingsfasiliteit naby Mbombela, Mpumalanga, het ’n nuwe renosterkalf in die lewe verwelkom. Die instansie spog nou met hul derde renosterkalf – waarvan die ouers albei wees gelaat is weens stropery. Die beskermingsfasiliteit, wat ŉ veilige hawe vir tientalle renosterwesies bied, het in Februarie geskiedenis gemaak met die eerste renosterkalf wat twee weesouers het. In ’n video wat op sosialemedia gedeel is, kan die hele geboorteproses van die nuwe renosterkalf aanskou word. Dit is die eerste keer wat die beskermingsfasiliteit die geboorte van ’n renosterkalf op video vasvang. Volgens Care for Wild Rhino Sanctuary se bestuur het die negejarige renosterkoei, Olive, Donderdag omstreeks 07:50 aan ’n renosterbulletjie geboorte geskenk. “Dit is ŉ ongelooflik spesiale oomblik om te sien hoe hierdie kosbare nuwe lewe sy eerste asemteug gee. Deur die genade van God verwelkom ons hierdie wonderwerk in die wêreld,” sê die bestuur in ’n verklaring. Die kalfie, wat nog nie ’n naam het nie, is nou die jongste renoster by die fasiliteit. Tot voor sy geboorte was die renosterbulletjie, Pebble (nou 5 maande), die jongste kalfie. Die nuweling en Pebble het albei dieselfde pa, genaamd Storm. Met Pebble se geboorte (in Februarie) was dit die eerste keer in die geskiedenis dat weesrenosters gered en gerehabiliteer is en natuurlik – sonder enige menslike ingryping – geboorte gee aan ŉ renosterkalf. Die renosterkoei Olive is in 2013 wees gelaat nadat stropers haar ma doodgemaak het. Sy was slegs tien maande oud toe sy gered en na Care for Wild geneem is. Sy was een van die eerste renosters wat haar rehabilitasieprogram voltooi en die program vir vrylating in die natuur voltooi het. Teen die naweek het dit goed gegaan met Olive en haar nuwe baba. Die bulletjie het ongeveer drie uur ná sy geboorte begin melk drink. “Olive is moeg, maar hanteer die moederskap baie goed. Sy is reeds ’n wonderlike ma. Oplettend en beskermend,” het die bestuur Vrydag gesê.